**भारत सरकार**

**वाणिज्य और उद्योग मंत्रालय**

**औद्योगिक नीति और संवर्धन विभाग**

**राज्‍य सभा**

**अतारांकित प्रश्‍न संख्या: 2891**

**बुधवार, 21 मार्च, 2018 को उत्तर दिए जाने के लिए**

**अर्थव्यवस्था पर अमृतसर-कोलकाता औद्योगिक गलियारे का प्रभाव**

**अता.प्र.सं. 2891. श्री सुखेन्दु** **शेखर रायः**

**क्या वाणिज्य और उद्योग मंत्री यह बताने की कृपा करेंगे किः**

(क) क्या अमृतसर-कोलकाता औद्योगिक गलियारा अर्थव्यवस्था में सुधार लाएगा और उन राज्यों, जिनमें इस गलियारे की स्थापना की जा रही है, उनमें रोजगार भी सृजित करेगा;

(ख) यदि हां, तो किस सीमा तक और तत्संबंधी ब्यौरा क्या है;

(ग) इस गलियारे को पूर्णरूप से तैयार करने में कितनी अनुमानित समयावधि‍ लगेगी;

(घ) क्या सरकार उत्तरी बंगाल और उत्तर-पूर्वी क्षेत्र की अर्थव्यवस्था को बढ़ावा देने के लिए अमृतसर-कोलकाता औद्योगिक गलियारे का चरणबद्ध तरीके से कोलकाता से सिलीगुड़ी तथा सिलीगुड़ी से गुवाहाटी तक विस्तार करने की योजना भी बना रही है; और

(ङ) यदि हां, तो तत्संबंधी ब्यौरा क्या है और यदि नहीं, तो इसके क्या कारण हैं?

**उत्‍तर**

**वाणिज्‍य और उद्योग मंत्रालय में राज्‍य मंत्री**

**(श्री सी. आर. चौधरी)**

**(क) और (ख):** अमृतसर-कोलकाता औद्योगिक कोरीडोर परियोजना को अमृतसर (पंजाब) से दानकुनि (पश्‍चिम बंगाल) तक बढ़ाया गया है। इस परियोजना की 1839 किमी लम्‍बे रेलवे फ्रेट लाइन पूर्वी डेडिकटिड फ्रेंट कोरीडोर के आधार पर परिकल्‍पना की गई है। परियोजना के संबंध में किए गए प्रारंभिक सन्‍दर्भी योजना अध्‍ययन के अनुसार, एकेआईसी परियोजना से क्षेत्र की अर्थव्‍यवस्‍था में सुधार होगा तथा रोजगार का सृजन होगा।

**(ग):** अमृतसर-कोलकाता औद्योगिक कोरिडोर परियोजना के तहत एकीकृत विनिर्माण क्‍लस्‍टर (आईएमसी) विकसित किए जा रहे हैं। औद्योगिक कोरीडोर परियोजनाओं के लिए भारत सरकार द्वारा अनुमोदित सांस्‍थानिक और वित्‍तीय ढांचे के अनुसार आईएससी के लिए भूमि संबंधित राज्‍य सरकार द्वारा उपलब्‍ध कराई जानी अपेक्षित है। समाप्‍ति की समय-सीमा, राज्‍य सरकारों द्वारा भूमि उपलब्‍ध करा दिए जाने के बाद ही निर्धारित की जा सकती है।

**(घ) और (ङ):** औद्योगिक कोरीडोरों का विकास तथा आईएमसी की स्‍थापना, राज्‍य सरकारों द्वारा भूमि उपलब्‍ध करा दिए जाने और आर्थिक विकास संबंधी संभाव्‍यता, संपर्कता तथा संबंधित अवसंरचना की उपलब्‍धता पर निर्भर करती है। जहां तक एकेआईसी परियोजना के सिलिगुड़ी तक और सिलिगुड़ी से गुवाहाटी तक विस्‍तार का संबंध है, इस संबंध में कोई प्रस्ताव प्राप्त नहीं हुआ है।

**\*\*\*\*\***